**GIBANJE TROŠARINSKIH IZDELKOV MED ZDRUŽENIM KRALJESTVOM IN EU PO KONCU PREHODNEGA OBDOBJA**

**GIBANJE TROŠARINSKIH IZDELKOV MED IN PO KONCU PREHODNEGA OBDOBJA**

**Gibanje trošarinskih izdelkov v času prehodnega obdobja**

**1. februar 2020 – 31. december 2020**

Z izstopom Združenega Kraljestva iz EU z dne 1. februarja 2020 je Združeno Kraljestvo postalo tretja država. V skladu s [Sporazumom o izstopu Združenega Kraljestva](https://eur-lex.europa.eu/legal-content/SL/TXT/PDF/?uri=OJ:C:2019:384I:FULL&from=EN) velja do 31. decembra 2020 prehodno obdobje. V prehodnem obdobju se v Združenem Kraljestvu še vedno uporablja pravo EU, kar pomeni, da se za gibanje trošarinskih izdelkov v tem obdobju še vedno uporabljajo določbe iz [Direktive Sveta 2008/118/ES](https://eur-lex.europa.eu/legal-content/SL/ALL/?uri=CELEX%3A32008L0118).

**Gibanje trošarinskih izdelkov po koncu prehodnega obdobja**

**od 1. januarja 2021 dalje**

Po končanem prehodnem obdobju, se trošarinsko blago, ki se bo gibalo med EU in Združenim Kraljestvom, ne bo več obravnavalo kot gibanje med državami članicami v skladu z Direktivo Sveta 2008/118/ES, na način režima odloga plačila trošarine z uporabo računalniško podprtega sistema (EMCS) oziroma v režimu gibanja s plačano trošarino med državami članicami.

**Pri gibanju med Združenim Kraljestvom in EU se bodo izvajale carinske formalnosti uvoza oziroma izvoza:**

* **Vstop trošarinskega blaga na trošarinsko ozemlje EU iz Združenega Kraljestva**

Pošiljka trošarinskega blaga, ki bo vstopila na trošarinsko ozemlje EU iz Združenega kraljestva, se bo obravnavala kot uvoz blaga iz tretjih držav. Zanjo bo nastala obveznost plačila trošarine ob uvozu, razen, če jo bo od kraja uvoza v režimu odloga plačila trošarine poslal [pooblaščeni uvoznik](https://www.fu.gov.si/fileadmin/Internet/Davki_in_druge_dajatve/Podrocja/Trosarine/Opis/Pooblasceni_uvoznik.doc), osebi, ki ima dovoljenje za prejem trošarinskih izdelkov v režimu odloga plačila trošarine na območju EU.

* **Izstop trošarinskega blaga s trošarinskega ozemlja EU na ozemlje Združenega Kraljestva**

Izstop trošarinskega blaga s trošarinskega ozemlja EU na ozemlje Združenega kraljestva bo obravnavan kot izvoz. [Nadzor nad gibanjem trošarinskih izdelkov](https://www.fu.gov.si/fileadmin/Internet/Davki_in_druge_dajatve/Poslovanje_z_nami/Novodila_in_pojasnila/2017/15_Navodilo_o_gibanju_in_izvozu_trosarinskega_blaga.zip) bo potekal od odpremnega [trošarinskega skladišča](https://www.fu.gov.si/fileadmin/Internet/Davki_in_druge_dajatve/Podrocja/Trosarine/Opis/Dovoljenje_za_trosarinsko_skladisce.doc) do urada izstopa iz območja EU.

**ZAKLJUČEVANJE GIBANJ PO KONCU PREHODNEGA OBDOBJA**

**Zaključevanje nezaključenih trošarinskih gibanj po koncu prehodnega obdobja**

**1. januar 2021 - 31. maj 2021**

V skladu z 52. členom [Sporazuma o izstopu Združenega Kraljestva](https://eur-lex.europa.eu/legal-content/SL/TXT/PDF/?uri=OJ:C:2019:384I:FULL&from=EN) se za gibanje trošarinskih izdelkov, ki se bo začelo pred koncem prehodnega obdobja in končalo po koncu tega obdobja, v režimu odloga plačila trošarine ali v režimu gibanja s plačano trošarino, z ozemlja Združenega Kraljestva v EU in obratno, uporablja [Direktiva Sveta 2008/118/ES](https://eur-lex.europa.eu/legal-content/SL/ALL/?uri=CELEX%3A32008L0118).

**V zvezi z zaključevanjem gibanja, ki bo začeto pred koncem prehodnega obdobja in končano po koncu tega obdobja, veljajo naslednja pravila:**

* elektronski trošarinski dokument (e-TD), poenostavljen trošarinski dokument (PTD) ali nadomestni trošarinski dokument, ki ga potrdi pristojni organ Združenega Kraljestva pred koncem prehodnega obdobja je še vedno veljaven dokaz, da ima blago status Unije;
* poročilo o prejemu, poročilo o izvozu, 3. izvod poenostavljenega trošarinskega dokumenta ali drug trošarinski dokument, ki potrjuje konec gibanja za nezaključeno trošarinsko gibanje po končanem prehodnem obdobju, ki ga potrdi pristojni organ v Združenem Kraljestvu do 31. maja 2021 je veljavno dokazilo, ki potrjuje konec gibanja;
* poročilo o kontroli, poročilo o dogodku ali drug dokument, ki se nanaša na nezaključeno trošarinsko gibanje po končanem prehodnem obdobju (npr. potrdilo o uničenju trošarinskega blaga), ki ga potrdi pristojni organ v Združenem Kraljestvu do 31. maja 2021 je veljavno dokazilo.

Po koncu prehodnega obdobja za gibanje trošarinskih izdelkov med EU in Združenim Kraljestvom ni dovoljeno:

* za pošiljke, odpremljene iz Združenega Kraljestva v države članice EU, spremeniti namembni kraj gibanja ali deliti pošiljko;
* za pošiljke odpremljene iz držav članic EU v Združeno Kraljestvo, se namembni kraj ali delitev pošiljke (kadar je delitev dovoljena v skladu z nacionalno zakonodajo) lahko izvede le v primeru, če je nov namembni kraj na trošarinskem ozemlju EU, ne pa v Združenem Kraljestvu;
* začeti trošarinsko gibanje po postopku, ki velja za gibanje med državami članicami z uporabo e-TD ali poenostavljenim trošarinskim dokumentom.

**Nezaključena trošarinska gibanja po koncu dogovorjenega obdobja za zaključevanje**

**od 1. junija 2021 dalje**

Pravila glede zaključevanja gibanja, ki bo začeto pred koncem prehodnega obdobja veljajo le do 31. maja 2021. Po tem datumu ne bo več možno zaključiti gibanja v skladu z določbami Direktive Sveta 2008/118/ES, zato bo vsako morebitno nezaključeno gibanje postalo predmet carinskih formalnosti, ki veljajo za postopek izvoza oziroma uvoza.

Za gibanje, ki bo začeto v prehodnem obdobju in bo ostalo nezaključeno po 31. maju 2021 veljajo naslednja pravila:

* gibanje trošarinskih izdelkov iz ali v Združeno Kraljestvo se bo smatralo kot gibanje iz ali v tretjo državo z vsemi pripadajočimi posledicami (npr. status neunijskega blaga, uporaba carinskih postopkov, nastanek obveznosti plačila trošarine, zaseg blaga v primeru neupoštevanja predpisov);
* elektronski trošarinski dokument (e-TD), poenostavljen trošarinski dokument (PTD) ali nadomestni trošarinski dokument, ki ga potrdi pristojni organ Združenega Kraljestva od 1. junija 2021 za uvoz trošarinskega blaga ni več veljaven dokaz, da ima blago status Unije;
* poročilo o prejemu, poročilo o izvozu, 3. izvod poenostavljenega trošarinskega dokumenta ali drug trošarinski dokument, ki potrjuje konec gibanja za nezaključeno trošarinsko gibanje po končanem prehodnem obdobju, ki ga potrdi pristojni organ v Združenem Kraljestvu od 1. junija 2021, ne velja več kot veljavno dokazilo, ki potrjuje konec gibanja, lahko pa se upošteva kot nadomestno potrdilo, da so trošarinski izdelki dejansko prispeli v namembni kraj;
* poročilo o kontroli, poročilo o dogodku ali drug dokument, ki se nanaša na nezaključeno trošarinsko gibanje po končanem prehodnem obdobju (npr. potrdilo o uničenju trošarinskega blaga), ki ga potrdi pristojni organ v Združenem Kraljestvu od 1. junija 2021 ne velja več kot veljavno dokazilo.
* med Združenim Kraljestvom in državami članicami EU od 1. junija 2021 ne bo več potekala elektronska izmenjava podatkov glede trošarinskih gibanj, ki se izmenjujejo v aplikaciji EMCS.

**Gibanje trošarinskih izdelkov med državami članicami EU in Severno Irsko**

Gibanje trošarinskih izdelkov med državami članicami EU in Severno Irsko ostaja nespremenjeno, in sicer se bodo ta gibanja tudi po izstopu Združenega Kraljestva obravnavala kot gibanje med državami članicami v skladu z Direktivo Sveta 2008/118/ES, na način režima odloga plačila trošarine z uporabo računalniško podprtega sistema (EMCS) oziroma v režimu gibanja s plačano trošarino med državami članicami.

**Priporočila v zvezi s poslovanjem s trošarinskimi izdelki po koncu prehodnega obdobja**

V zvezi z gibanjem trošarinski izdelkov po prehodnem obdobju veljajo za gospodarske subjekte iz Slovenije, ki poslujejo s trošarinskimi izdelki s subjekti iz Združenega Kraljestva naslednja priporočila:

* gospodarski subjekti naj se seznanijo z novimi postopki in obveznostmi pri poslovanju s trošarinskimi izdelki z Združenim Kraljestvom;
* gospodarski subjekti naj poskrbijo, da se gibanja trošarinskega blaga med državami članicami EU in Združenim Kraljestvom, ki bodo začeta pred koncem prehodnega obdobja in končana po koncu tega obdobja, zaključijo čimprej in najkasneje do 31. maja 2021.